Document ID: /roh_data/filtered/fineweb-2-filterrobots_roh.jsonl.gz/8004

Suenter il Cussegl dals chantuns ha er il Cussegl naziunal approvà la nova lescha davart las professiuns en il sectur da sanadad. L’idea da schlargiar la glista da las professiuns cun la radiologia medicinal-tecnica e cun in livel master per la tgira n’han gì nagina schanza.
Tge cumpetenzas ch’èn necessarias per lavurar en quest sectur, definescha il Cussegl federal ensemen cun las scolas autas pertutgadas e cun las organisaziuns professiunalas. Latiers tutgan cumpetenzas persunalas e socialas.
Proteger pazients
Plinavant introducescha il parlament in register professiunal naziunal. Quel duai impedir che persunas cun in scumond da lavurar en in chantun pon ir a lavurar senza problems en in auter chantun.
Pervi da midadas ch’il Cussegl naziunal ha fatg sto il Cussegl dals chantuns anc ina giada sa fatschentar cun questa lescha.
RR Novitads 14:00